**Køn i et sociologisk perspektiv**

*Integration og køn*

**Dagens program**

1. **Løs opgaver om integration, køn og ligestilling.**

**PUNKT 1. Løs opgaver om integration, køn og ligestilling.**

**Opgave 1. Læs først introen til integration og køn samt definitionen på multietnisk samfund. Skriv bagefter så mange etniske grupper i Danmark, som du overhovedet kan.**

**Intro.** *Er det svært at integrere indvandrere med ikke-vestlig baggrund i Danmark, fordi de kommer fra en kultur, der begrænser kvinders frihed og muligheder? Eller er det en fejl at generalisere om kulturen hos så store og forskellige grupper af etniske minoriteter, som der findes i Danmark? Disse spørgsmål er centrale i den debat om indvandring, der er opstået i takt med, at Danmark er blevet et multietnisk samfund. En debat, hvor temaer om kønsnormer, seksualitet og ligestilling ofte er omdrejningspunkt.*

**Definition: Multietnisk samfund**

En etnisk gruppe kan bredt defineres som en gruppe, der med henvisning til fælles baggrund, kultur eller sprog opfatter sig selv som forskellig fra andre, og som af andre betragtes og behandles som forskellig. Et samfund, der består af flere etniske grupper, kan kaldes multietnisk. I den betydning kan Danmark siges at være et multietnisk samfund.

**Skriv herunder på listen alle de etniske grupper, du kan komme i tanke om i Danmark:**



**Opgave 2. Kønsopdelt svømning.**

*Læs afsnittene herunder om debatten om kønsopdelt svømning og svar på spørgsmålene dertil, som kommer under de forskellige afsnit.*

**Kønsopdelt svømning**

For nogle år siden var der en ophedet debat om kønsopdeling i svømmehallerne i Danmark.

Anledningen var, at nogle svømmehaller havde særlige tidspunkter, hvor det udelukkende var piger og kvinder, der badede. For eksempel havde Hovedstadens Svømmeklub lavet svømmehold kun for piger. Direktøren for klubben, Lars Sørensen, udtalte til Berlingske: “Vi er gået fra nul til flere hundrede piger på tre år og er lykkedes med at få skabt et svømmetilbud til en målgruppe, som ellers er svær at få til at svømme på grund af religion.” Fortalere betegnede det som en succes for såvel integration som for sundheden, fordi svømmeholdene havde fået næsten 300 nydanske, primært muslimske, piger fra socialt udsatte områder i den københavnske forstad Tingbjerg til at begynde til svømning ved at imødekomme en række religiøse og kulturelle krav fra familierne. Konkret betyder det, at svømmeholdene er kønsopdelte, og at svømmehallens vinduer er blevet sløret, så man ikke kan kigge ind. Alternativet er, at pigerne formentlig ikke havde lært at svømme. Det er de fleste enige i. Men ikke alle er glade for initiativet, som er blevet kritiseret både fra indvandringskritisk og fra feministisk hold.

* Find et eksempel i teksten på, hvorfor det er en god idé med kønsopdelt svømning.

**Svømmehalsdebat = integrationsdebat og kulturdebat**

Svømmehalsdebatten er et godt eksempel på, at integrationsdebatten kan være kompleks. Centralt i den står ofte to forskellige forståelser af **kultur**. Nogle anser kultur for at være noget relativt stabilt og fast. Det vil sige, at de har en statisk kulturforståelse. Derfor mener de også, at det er problematisk at lade for mange ikke-vestlige eller ikke-kristne indvandrere komme til Danmark, fordi de tager en kultur med sig, der ikke er forenelig med den danske kultur. Både dansk og ikke-vestlig kultur bliver her set som noget, der altid ser ud på en bestemt måde. Det danske frisind i forhold til krop og nøgenhed fremhæves ofte af indvandringskritikere som et særligt kendetegn ved dansk kultur. De indvandringskritiske debattører betragter det derfor som et problem, at piger tildækkes i svømmehallen eller kun bader med andre piger. Det underminerer noget særligt dansk, er deres synspunkt.

* Hvorfor mener nogle, at kønsopdelt svømning er et problem?
* Hvilken forståelse af kultur har modstanderne af kønsopdelt svømning?

**Dynamisk kulturforståelse**

Den modsatte fløj i debatten tager typisk afsæt i en helt anden forståelse af kultur. De påpeger, at kultur er dynamisk og hele tiden forhandles i konkrete situationer. Derudover advarer de mod, at man generaliserer over så forskellige grupper, som dem der udgør samlebetegnelsen ‘ikke-vestlige indvandrere’. De pointerer, at man dermed overser store uenigheder inden for minoritetsmiljøerne – også i holdningen til kønsnormer – og at der hele tiden sker udvikling. Tilhængere af et dynamisk kulturbegreb vil være mere tilbøjelige til at se positivt på et tiltag som svømmehold kun for piger. De ser det som en mulighed for at integrere pigerne i nogle vigtige fællesskaber og ad den vej være med til at støtte familiernes indlemmelse i den danske kultur.

**Definition: Kultur**

Sociologen Stuart Hall har defineret kultur som summen af alle de **vaner, normer og praksisser**, der deles af en social gruppe, og som spiller en vigtig rolle i gruppens kollektive identitet. En kultur består af menneskeskabte mønstre som mennesker både er bundet af, men også kan ændre over tid.

* Hvorfor synes mennesker med en dynamisk kulturforståelse ikke, at opdelt svømning er et problem?

**Synspunkter: Argumenter mod kønsopdelt svømning**

**Carl Christian Ebbesen, daværende kultur- og fritidsborgmester (DF):**

Det er helt vanvittigt at efterkomme de her krav. Der er desperat mangel på svømmehaller, og så skal vi altså ikke lukke dem ned ved at putte sorte gardiner for vinduerne og sige »kun for piger« for at imødekomme nogle religiøse fanatikeres ønsker.”

*Kilde: Pernille Dreyer. “Nydanske piger indtager svømmehallen – hvis den er fri for drenge”. Berlingske, 26. april 2016.*

**Geeti Amiri, feministisk debattør:**

Hvorfor skal 5-12-årige piger ikke kunne deltage i svømning uden slørede ruder? Der er jo tale om, at danske piger med minoritetsbaggrund må lade sig begrænse og efterleve forskelsbehandlende normer på baggrund af køn for at få lov til at deltage i noget så harmløst som svømning. […]

Det er børn af Danmark, der fra begyndelsen får at vide, at de ikke kan gøre krav på samme rettigheder som deres pæredanske venner og veninder. Hvorfor tillader vi, at en purung generation opfostres med, at det er okay at blive forskelsbehandlet og begrænset, fordi man er en kvinde – selv om de er født og opvokset her? Det er her, vi fejler. Det er jo ikke pigernes krav, men forældrenes normer og krav, der burde være parkeret for længst. Det er virkelig ét skridt frem og to skridt tilbage for både integration, ligestilling og frigørelse.

*Kilde: Pernille Dreyer. “Kendt debattør langer ud efter svømmehal: »Det er meget, meget misforstået hensyn og tolerance«”. Berlingske, 26. april 2016.*

* Find eksempler i de to ovenstående synspunkter på henholdsvis en statisk og en dynamisk kulturforståelse.
  + Eksempel på statisk kulturforståelse:
  + Eksempel på dynamisk kulturforståelse:

**Opgave 3. Dagens vigtige begreber.**

*Udfyld skemaet med dagens vigtige begreber.*

|  |  |
| --- | --- |
| **Begreb** | **Betydning** |
| **Integration, køn og ligestilling** | |
| Multietnisk samfund |  |
| Kultur |  |
| Statisk kulturforståelse |  |
| Dynamisk kulturforståelse |  |